送一上人
作者：呂本中
朝代：宋

paragraphs: 我齒久已搖，君髮日向白。
相逢不相笑，共被老境迫。
周旋三十年，近歲多間隔。
伊昔無事時，日夕望顔色。
此道要琢磨，苦語費思索。
不能如宿心，每負朋友責。
别我寧陵縣，隨我昭德宅。
所期無二三，可恨已千百。
交游大半死，况值兵火厄。
舉首望八荒，無乃天地窄。
涼風吹秋深，江湖動行客。
誰能于此時，出語見肝膈。
胡塵蔽中原，盜賊暗阡陌。
公其無遽行，待我有良策。